b'\n_START_ARTICLE_\nUmetnostni klub Vesna\n_START_PARAGRAPH_\nUmetnostni klub Vesna so leta 1903 na Dunaju ustanovili biv\xc5\xa1i u\xc4\x8denci ljubljanske umetno obrtne \xc5\xa1ole, slovenski in sprva tudi hrva\xc5\xa1ki \xc5\xa1tudenti - Sa\xc5\xa1a \xc5\xa0antel (prvi predsednik), Gvido Birolla, Maksim Gaspari, Svitoslav Peruzzi, Hinko Smrekar, Fran Tratnik, Tomislav Krizman, Ivan Me\xc5\xa1trovi\xc4\x87, Mirko Ra\xc4\x8dki idr. pod vplivom tamkaj\xc5\xa1nje secesije in po zgledu drugih Slovanov (zlasti \xc4\x8cehov in Poljakov)._NEWLINE_Njihov program je bil: ustvarjati umetnost za potrebe Slovencev in Hrvatov, s posebnim poudarkom na slovenski narodni umetnosti, v pristno slovenskem duhu. Prou\xc4\x8devali in zbirali so redke ostanke doma\xc4\x8de ljudske umetnosti in ornamentike, kme\xc4\x8dko umetno obrt, zbirali in risali hi\xc5\xa1no opremo, obla\xc4\x8dila ter iskali izvirne tipe, stavbe in motive. Gojili so ilustracijo, risanje razglednic, karikaturo in satiro, nekateri tudi grafiko. Smrekar se je v tem dru\xc5\xa1tvu \xc5\xbeivahno udejstvoval; ilustriral je besedila ljudskih pesmi, \xc4\x8drpal motive iz pravljic in praznoverja._NEWLINE_Delovanje te likovno heterogene skupine je bilo kratkotrajno (skupaj so razstavljali le na 1. jugoslovanski umetni\xc5\xa1ki razstavi 1904 v Beogradu). Se je pa za nekatere od njih (Gaspari, Birolla, Smrekar) za vse \xc5\xbeivljenje uveljavilo poimenovanje\xc2\xa0\xc2\xbbvesnani\xc2\xab\xc2\xa0in je\xc2\xa0\xc2\xbbvesnanstvo\xc2\xab\xc2\xa0postala kar stilna oznaka - sinonim za umetnost, temelje\xc4\x8do na motiviki in ob\xc4\x8dutju ljudskega izro\xc4\x8dila (Gasparijeva idealizirana kme\xc4\x8dka tematika s figurami v ljudskih no\xc5\xa1ah).'